462/2021

Útdráttur

D ehf. flutti inn rifinn ost sem að innihaldi var rúmlega 80% mozzarella- ostur en 11-12% pálmaolía. Hafði D ehf. flutt vöruna til landsins frá árinu 2018 og flokkað hana í 21. kafla tollskrárinnar sem ber heitið Matvæli, ótalin annars staðar, og undir tollskrárnúmerið 2106.9068, jurtaostur. Með úrskurði tollgæslustjóra nr. 3/2021 var varan flokkuð í 4. kafla tollskrárinnar en í þeim kafla eru meðal annars vörur unnar úr mjólk, þar með taldir ostar, og samkvæmt úrskurðinum var varan felld undir tollskrárnúmerið 0406.2000, hvers konar rifinn eða mulinn ostur. D ehf. höfðaði mál gegn Í og krafðist þess að fyrrgreindur úrskurður yrði felldur úr gildi og að varan yrði flokkuð undir tollskrárnúmerið 2106.9068. Laut ágreiningur málsins að því hvernig túlka bæri b- lið 4. athugasemdar við 4. kafla tollskrár, sbr. viðauka I með tollalögum nr. 88/2005. Í athugasemdinni er tekið er fram að undir kaflann heyri ekki vörur fengnar úr mjólk þar sem einum eða fleiri náttúrulegum þáttum hennar, til dæmis mjólkurfitu, væri skipt út fyrir aðra þætti, svo sem jurtafitu. Hélt D ehf. því fram að skýra bæri fyrrgreinda athugasemd á þann veg að til að varan félli utan 4. kafla tollskrár nægði að jurtaolíu hefði verið bætt við vöruna án þess að öðrum náttúrulegum þáttum hennar hefði verið skipt út. Í dómi héraðsdóms, sem staðfestur var með vísan til forsendna í Landsrétti, kom fram að ekki væri um það deilt að varan væri að meginuppistöðu mozzarella- ostur og að tollskrárliður fyrir ost væri 0406.

Niðurstaða tollgæslustjóra um flokkun vörunnar undir þennan vörulið væri því í samræmi við almennar reglur um túlkun tollskrárinnar. Áðurgreind athugasemd við 4. kafla tollskrárinnar miðaði að því að undanskilja vörur fengnar úr mjólk þar sem einum eða fleiri náttúrulegum þáttum hennar hefði verið skipt út fyrir annan.

Samkvæmt venjulegum málskilningi fæli það að skipta einhverju út í sér að eitthvað væri fjarlægt eða tekið í burtu og annað sett í staðinn. Það að skipta einu efni út fyrir annað væri því ekki það sama og að bæta efni við til viðbótar því sem fyrir væri. Fengi málsástæða D ehf. því ekki stoð í almennum málskilningi eða skýringu textans samkvæmt orðanna hljóðan. Þá var því jafnframt hafnað að brotið hefði verið gegn meðalhófsreglu, jafnræðisreglu og réttmætisreglu stjórnsýsluréttar við meðferð málsins. Var Í því sýknað af kröfum D ehf.

Dómur Landsréttar

Mál þetta dæma landsréttardómararnir Á-kk-nf H-kk-nf, D-kk-nf Þ-kk-nf B-kk-nf og R-kvk-nf B-kvk-nf.

Málsmeðferð og dómkröfur aðila

1

Áfrýjandi skaut málinu til Landsréttar 13. júlí 2021. Áfrýjað er dómi Héraðsdóms Reykjavíkur 8. júlí 2021 í málinu nr. E- 2209/2021.

2

Áfrýjandi krefst þess að felldur verði úr gildi úrskurður embættis tollgæslustjóra nr. 3/2021 sem kveðinn var upp 29. mars 2021. Þá krefst áfrýjandi málskostnaðar í héraði og fyrir Landsrétti.

3

Stefndi krefst staðfestingar hins áfrýjaða dóms auk málskostnaðar fyrir Landsrétti.

Niðurstaða

4

Málavöxtum og málsástæðum aðila er lýst með skilmerkilegum hætti í hinum áfrýjaða dómi.

5

Fyrir Landsrétt hafa verið lagðir tveir úrskurðir yfirskattanefndar, nr. 125/2021 og nr. 6/2022. Fyrri úrskurðurinn var kveðinn upp eftir dómtöku málsins í héraði eða 30. júní 2021 og hinn síðari 26. janúar síðastliðinn. Í fyrri úrskurðinum var fjallað um kæru þriðja aðila vegna bindandi álits tollstjóra á tollflokkun sams konar matvöru og um er fjallað í málinu undir vörulið 0406, ostur og ystingur, í tollskrá. Krafðist kærandi þess að bindandi áliti tollstjóra yrði breytt þannig að varan félli undir tollskrárnúmer 2106.9068 í tollskrá sem jurtaostur. Niðurstaða yfirskattnefndar var sú að með hliðsjón af efnisinnihaldi vörunnar og almennum reglum um túlkun tollskrár bæri að flokka vöruna undir tollskrárnúmer 0406.2000 sem hvers konar rifinn ost eða mulinn ost. Í síðari úrskurðinum var fjallað um kæru þriðja aðila vegna ákvörðunar tollgæslustjóra 3. maí 2021 um að afturkalla fjögur bindandi álit tollgæslustjóra frá 30. ágúst 2018 um flokkun matvöru undir vörulið 2106, unnin matvæli, í tollskrá og fella þær í staðinn undir vörulið 0406, ostur og ystingur. Um var að ræða fjórar mismunandi tegundir osta, sem voru að 52 til 66 hundraðshlutum hreinir en húðaðir með brauðraspi og foreldaðir upp úr olíu. Með úrskurðinum staðfesti yfirskattanefnd ákvörðun tollgæslustjóra um að flokka bæri þessar vörur undir vörulið 0406 í tollskrá. 6

Að þessu athuguðu en að öðru leyti með vísan til forsendna hins áfrýjaða dóms verður hann staðfestur.

7

Í samræmi við úrslit málsins og með vísan til 1. mgr. 130. gr. laga nr. 91/1991 um meðferð einkamála verður áfrýjanda gert að greiða stefnda málskostnað fyrir Landsrétti eins og nánar greinir í dómsorði.

Dómsorð :

Hinn áfrýjaði dómur skal vera óraskaður.

Á frýjandi, Danól ehf., greiði stefnda, íslenska ríkinu, 600.000 krónur málskostnað fyrir Landsrétti.